KIRJALLINEN KYSYMYS E-0333/01

esittäjä(t): Alexandros Alavanos (GUE/NGL) komissiolle

(13. helmikuuta 2001)

Aihe: Myrkyllisten jätteiden kuljetus

Riippumattomat vakuutuslaitokset, jotka vakuuttavat aluksia ja lasteja, ovat tiedottaneet kansainväliselle merenkulkuyhteisölle, että niiden alusten miehistöjen on oltava erityisen varovaisia, mitä tulee venäläisistä satamista vastaanotettavaan materiaaliin, sillä Venäjä pyrkii viemään maasta meritse myrkyllisiä jätteitä. Näissä tiedoissa mainitaan, että Venäjän satamissa kauppalaivoihin lastattavan rautamalmin joukossa on myös vanhaa sotatarvikemateriaalia, jota ei ole tarkastettu tai luokiteltu. Onko komissio tietoinen tästä asiasta? Jos näin on, mihin toimiin se aikoo ryhtyä?

Margot Wallströmin komission puolesta antama vastaus

(30. maaliskuuta 2001)

Komissio ottaa huomioon parlamentin jäsenen asiaa koskevat huomautukset. Euroopan yhteisöön tapahtuvaa jätteiden siirtoa on valvottava voimassa olevien kansallisten, yhteisön ja kansainvälisten säädösten mukaisesti. Yhteisöllä on erityislainsäädäntöä, joka velvoittaa jäsenvaltiot ja yhteisöön suuntautuvan jätteiden tuonnin parissa suoranaisesti toimivat henkilöt pidättymään vaarallisten ja vaarattomien jätteiden valvomattomasta ja laittomasta siirtämisestä.

Venäjältä yhteisöön suuntautuvaan muun kuin ydinjätteen tuontiin ensisijaisesti sovellettava yhteisön säädös on Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1. helmikuuta 1993 annettu neuvoston asetus (EY) N:o 259/93(1). Asetukseen sisältyy velvoitteita, jotka sitovat jäsenvaltioita ja henkilöitä, joiden hallussa tai määräysvallassa yhteisöön tuodut jätteet ovat ja joista säädetään varsinkin 1922 artiklassa. Jätteiden siirrosta on ilmoitettava asianmukaisella tavalla jäsenvaltion viranomaisille, ja siirto voidaan suorittaa vain, jos kyseiset viranomaiset eivät vastusta sitä. Jätteiden siirrot, jotka suoritetaan ilman viranomaisille tehtävää asianmukaista ilmoitusta tai ilman viranomaisten antamaa hyväksyntää, ovat laittomia (26 artikla). Jäsenvaltion erityisenä velvollisuutena on myös varmistaa, että laittomasti siirretyistä jätteistä huolehditaan tai että ne hyödynnetään ympäristön kannalta turvallisilla menetelmillä (26 artiklan 3 ja 4 kohta), ja kieltää jätteiden tuominen sen toimivaltaan kuuluvalle alueelle, jos sillä on aihetta uskoa, ettei niistä voida huolehtia ympäristön kannalta turvallisilla menetelmillä (19 artiklan 4 kohta). Lisäksi jäsenvaltioiden on asetuksen (ETY) N:o 259/93 30 artiklan mukaisesti toteutettava tarvittavat toimenpiteet sen varmistamiseksi, että jätteiden siirrot suoritetaan asetuksen säännösten mukaisesti.

Kysymyksessä mainittu vanha sotatarvikemateriaali voi myös olla materiaalia, joka sisältää radionuklideja tai joka on niiden saastuttama ja jolle ei ole käyttöä. Tällöin sitä pidettäisiin radioaktiivisena jätteenä. Yhteisöön tapahtuvien radioaktiivisten jätteiden siirtojen osalta todettakoon, että Euroopan yhteisön jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta 3. helmikuuta 1992 annetussa neuvoston direktiivissä 92/3/Euratom(2) säädetään jäsenvaltioita koskevista erityisistä velvoitteista. Jäsenvaltioiden on erityisesti varmistettava, että 10 artiklassa tarkoitettuja lupamenettelyjä noudatetaan, eli vastaanottajan on haettava lupaa määrämaana olevalta jäsenvaltiolta.

Jos komissiolle esitetään todisteet, joiden mukaan yhteisön sääntöjä on rikottu, se pidättää itselleen oikeuden toteuttaa tarvittavia toimenpiteitä, esimerkiksi aloittaa EY:n perustamissopimuksen 226 artiklassa (entisessä 169 artiklassa) ja/tai Euratomin perustamissopimuksen 141 artiklassa tarkoitetun jäsenvaltioon kohdistuvan rikkomista koskevan menettelyn.

(1) EYVL L 30, 6.2.1993.

(2) EYVL L 35, 12.2.1992.